Die Fakulteit het vir professor Gemser terugverwelkom na 'n studiereis in die buiteland en het spesiale verlof aan professor S.P. Engelbrecht toegestaan vir die maande Mei en Junie. Sy lesings sal waargeneem word deur B.J. Engelbrecht en P.S. Dreyer. 'n Aansoek van dominee N.J.van Schalkwyk om vir DD in te skryf, is toegestaan. Die Afdeling het die instelling van 'n vak Bybelkunde goedgekeur onderhewig aan die volgende voorwaardes:
II. Hierdie vak sal deur professore of dosente van die 2 afdelings gedoseer word en wel so dat elke afdeling 'n gelyke aandeel sal hê in die aantal lesings en leerstof .
Dat die professore die gemeentes sal besoek om in 'n gemeentevergadering die saak te stel (werwing van studente).
Die Fakulteit keur goed dat P.S. Dreyer inskryf vir DD en beveel doktorale status aan vir L.M. le Roux op grond van 'n doktorale eksamen in Utrecht, E.J.C. Verfeck op grond van 'n doktoraal eksamen aan die Vrye Universiteit van Amsterdam en B.R. Kruger op grond van 'n MDiv aan Unisa.
Die Kommissie van die Algemene Kerkvergadering verwelkom professor S.P. Engelbrecht en hy doen verslag van sy besoek aan Holland: Hy is oorlaai met eerbewyse wat hy geaksepteer het vir die kerk, hy het namens die kerk 'n Bybel aan die koningin oorhandig, hy het die groete van die kerk oorgedra aan die sinode van die Nederlandse Hervormde Kerk, die sinode het aan hom twee pennings van die Dortse Sinode oorhandig, hy is ook ontvang deur die Classis Amsterdam, hy het 'n gedenkplaat in die Weeshuis Leeuwarden onthul ter gedagtenis aan dominee Van Belkum en 'n silwer teepot aan die weeshuis geskenk namens ons weeshuis, hy het die studente A.D. Pont, B.J. van die Merwe en C.J. Labuschagne wat daar studeer, ontmoet.
Die Kommissie neem kennis dat professor Gemser op 17 Mei 1955 die aftree-ouderdom bereik vanuit 'n brief van die Universiteit. Daar is besluit om die Kuratorium te magtig om 'n opvolger te benoem. Hierdie vergadering het ook 'n onderhoud gehad met die rektor van die Universiteit van Pretoria, professor C.H. Rautenbach, oor die verhoogde bydrae wat van die kerk gevra word.